Kunqobe owaseMbali kwi-Ndoni Cultural SA | News24Kunqobe owaseMbali kwi-Ndoni Cultural SAISITHOMBE: sithunyelweUSanele Ndlovu odle umhlanganiso emncintiswaneni wezamasiko Indoni Cultural SA.UGILE izimanga owesilisa wasendaweni yaseMbali BB ngesikhathi enqoba emncintiswaneni wezizwe owaziwa ngokuthi Indoni Miss and Mr Cultural 2019.USanele Ndlovu (22) ubemele isizwe samaZulu ezizweni ezili-12 ebezikhona.Lo mcimbi bewuse Thekwini ngoLwesihlanu olwedlule mhla zili-12 kuZibandlela (December). Ekhuluma ne-Echo uthe ujabule kakhulu kanti futhi loku kuzomkhuthaza ukuthi aqhubeke nokuthanda amasiko aphinde akhuthaze nenye intsha esakhula ukuthi ingawalahli amasiko esizwe sakubo.“Ngikhule ngiwumuntu oyithandayo vele into enosiko. Ngisho ngisafunda esikoleni samabanga amaphansi bengihleli ngiyingxenye yemicimbi yamasiko eyenziwa ezikoleni kanti bengihleli ngingenela umkhakha wobuhle bensizwa.“Kuthe uma ngibona ithuba kwiNdoni ngahamba ngaya kokwenza inhlolokhono [auditions] ngabe sengiyaphumelela ekutheni ngidlulele esigabeni esilandelayo nobeseku ngumncintiswano wamanqamu,” kubeka yena.Uthe ngesikhathi engenela lo mncintiswano ubenalo ithemba lokuthi uzowina kodwa futhi ubenalo novalo njengoba kade kunguyena okade emele isizwe samaZulu.“Umncintiswano ubunzima wona kakhulu angifuni ukuqamba amanga kodwa ngiyajabula kakhulu ukuthi ngikwazile ukuphumelela ngaphakamisa nendawo kanye nedolobha lami engiphuma kulona. Ngiyathemba ukuthi ukuphumelela kwami kuzongisiza ngokuthi kungivulele eminye iminyango. Ngifisa ukuqhubeka ngigqugquzele abantu ukuthi bangawalahli amasiko abo. Abanye abantu uke uthole ukuthi ngoba nakhu sebekhulile okanye ngoba sebephila izimpilo ezingcono bese bayakhohlwa imvelaphi yabo. Ngalesi sikhathi sami enginaso ngifuna ukugqugquzela ngiphinde ngifundise abantu ngokubaluleka kokwazi usiko lwakho kanye nokuliqhakambisa,”kubeka yena. Akuqali ukuthi lesi sicoco size endaweni yaseMgungundlovu njengoba nangonyaka owedlule kwawina umfana wakhona eMbali Unit BB uLwazi Zondi.
